ওয়েব ডেস্ক: চারিদিকে যখন পুজোর আমেজ তখন জানেন কী করছেন সরকারি হাসপাতালের ডাক্তারবাবুরা? হ্যাঁ নিয়ম করে রোগী তো দেখছেন বটেই। সঙ্গে পুরোদমে চলছে তাইকোন্ডো প্র্যাকটিস। তেমন ছবি ধরা পড়ল ২৪ ঘণ্টার গোপন ক্যামেরায়। মহম্মদ আলি পার্কে অসুররূপী ডাক্তারের মূর্তি নিয়ে ধুন্ধুমার শহরজুড়ে। মূর্তির গলায় ব্যানার ঝুলিয়েও নিষ্কৃতি মেলেনি। সরাতে হয়েছে ডাক্তারের সেই মূর্তি। তবে মহম্মদ আলি পার্কের ঘটনা তো রূপক মাত্র। প্রতিদিন রোগীর উন্মত্ত আত্মীয়দের হাতে আক্রান্ত হতে হচ্ছে চিকিত্সকদের। সরকারি ছাড়িয়ে এই ব্যাধি ছড়িয়েছে বেসরকারি হাসপাতালেও।  একের পর এক হামলার মুখে অসহায় ভাবে মার খেয়ে আগেই মার্শাল আর্ট শেখা শুরু করেছিলেন চিরিত্সকরা। পড়াশুনোর মতো সেটাও যে তাঁরা হালকাভাবে নিচ্ছেন না তার প্রমাণ মিলল এবার। দেখা গেল পুজোর ছুটিতে রীতিমতো তাইকোন্ডো প্র্যাকটিস করছেন নীলরতন সরকার মেডিক্যাল কলেজের ডেপুটি সুপার দ্বৈপায়ন বিশ্বাস। মূলত তাঁর উদ্যোগেই হাসপাতালে শুরু হয়েছিল নবিশ চিকিত্সকদের তাইকোন্ডো প্রশিক্ষণ।